FI Euroopan unionin virallinen lehti L 191/70

KOMISSION PÄÄTÖS,

tehty 22 päivänä huhtikuuta 2005

Euroopan turvallisuustutkimuksen neuvoa-antavan lautakunnan perustamisesta

(2005/516/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Komissio perusti vuonna 2003 turvallisuusalan tutkimusta käsittelevän korkean tason työryhmän, jonka päätehtävänä oli ehdottaa periaatteita ja painopisteitä turvallisuutta koskevalle eurooppalaiselle tutkimusohjelmalle, jäljempänä ”tutkimusohjelma”.

(2) Työryhmän annettua raporttinsa ”Research for a Secure Europe” (Euroopan turvallisuutta edistävä tutkimus) vuonna 2004 komissio ehdotti 7 päivänä syyskuuta 2004 antamassaan tiedonannossa ”Turvallisuutta koskeva tutkimus: seuraavat toimenpiteet” (1) Euroopan turvallisuustutkimuksen neuvoa-antavan lautakunnan, jäljempänä ”lautakunta”, perustamista.

(3) On tarpeen perustaa lautakunta ja määritellä sen tehtävät ja rakenne.

(4) Lautakunnan olisi annettava panoksensa tutkimusohjelman sisältöön ja toteutukseen.

(5) Lautakunnassa olisi oltava jäseninä asiantuntijoita eri sidosryhmistä: käyttäjien, teollisuuden ja tutkimusorganisaatioiden edustajia. Lautakunnassa olisi oltava kaksi toiminta-alan mukaan muodostettua ryhmää, joilla on erilliset mutta toisiaan täydentävät tehtävät.

(6) Olisi vahvistettava lautakunnan jäseniin sovellettavat tietojen luovuttamista koskevat säännöt rajoittamatta kuitenkaan komission päätöksen 2001/844/EY, EHTY, Euratom (2) liitteessä vahvistettujen komission turvallisuussääntöjen soveltamista.

(7) On aiheellista vahvistaa jakso, jona tätä päätöstä sovelletaan. Komissio harkitsee aikanaan, olisiko soveltamista tarpeen jatkaa,

ON PÄÄTTÄNYT SEURAAVAA:

1 artikla

Neuvoa-antava lautakunta

Perustetaan komission yhteyteen 1 päivästä heinäkuuta 2005 neuvoa-antava lautakunta, jonka nimi on Euroopan turvallisuustutkimuksen neuvoa-antava lautakunta, jäljempänä ”lautakunta”.

2 artikla

Tehtävät

Komissio voi kuulla lautakuntaa kaikista Euroopan yhteisön tutkimuksen puiteohjelman kautta toteutettavan turvallisuutta koskevan eurooppalaisen tutkimusohjelman (jäljempänä ”tutkimusohjelma”) sisältöön tai toteutukseen liittyvistä kysymyksistä.

Lautakunta ottaa työskentelyssään täysimittaisesti huomioon eurooppalaisen politiikan ja etenkin kansallisella tasolla ja Euroopan tutkimuspoliittisten toimien tueksi tehtävän tutkimuksen.

Lautakunnan erityisenä muttei ainoana tehtävänä on laatia komissiolle suosituksia seuraavista aiheista:

a) strategisten toimintalinjojen, painopistealueiden ja prioriteettien asettaminen tutkimusohjelmalle käyttäen perustana korkean tason työryhmän raporttia ”Research for a Secure Europe” ja ottaen huomioon Euroopan puolustusviraston perustamisen sekä kansallisen ja hallitusten välisen toiminnan;

b) eurooppalaisten sidosryhmien tarvitsema tekninen kapasiteetti; suositus strategiaksi, jolla parannetaan alan eurooppalaisen teollisuuden teknologista perustaa ja sitä kautta sen kilpailukykyä;

c) tutkimusohjelmaan liittyvät strategiset ja toiminnalliset näkökohdat ottaen huomioon kokemukset ja tulokset, joita on saatu valmistelutoimesta Euroopan teollisuuden mahdollisuuksien kohentamiseksi turvallisuutta koskevan tutkimuksen alalla (3), turvallisuusseikkojen, yhteisön tutkimuksen puiteohjelman yhteydessä tehtävä tutkimus mukaan luettuna, parissa toimivilta komission yksiköiltä samoin kuin muilta asiantuntija- tai neuvoa-antavilta ryhmiltä;

d) toteutukseen liittyvät kysymykset, kuten luokiteltujen tietojen vaihtaminen sekä immateriaalioikeudet;

e) julkisten tutkimus- ja arviointi-infrastruktuurien käytön optimointi tutkimusohjelmassa;

f) viestintästrategia, jolla tehdään tutkimusohjelmaa tunnetuksi ja tiedotetaan sidosryhmien tutkimusohjelmista.

Lautakunnan kummankin 4 artiklan 1 kohdassa määritellyn ryhmän puheenjohtaja voi ilmoittaa komissiolle tarpeesta kuulla lautakuntaa muissakin kysymyksissä.

3 artikla

Lautakunnan jäsenet — nimittäminen

1. Komissio nimittää lautakunnan jäseniksi korkean tason asiantuntijoita ja strategeja, joilla on asiantuntemusta 2 artiklassa esitetyillä aloilla.

2. Jäsenyys on henkilökohtainen, eikä varajäseniä nimitetä. Jäsenet toimivat yksityishenkilöinä, ja antaessaan neuvoja komissiolle heidän on toimittava ulkoisista ohjeista riippumattomasti. He eivät saa luovuttaa lautakunnan tai sen alaryhmien toimintansa yhteydessä saamia tietoja eteenpäin, jos komissio pitää kyseisiä tietoja luottamuksellisina.

3. Jäsenet nimitetään kaudeksi, joka ei jatku tämän päätöksen voimassaolon päättymistä pitemmälle. He pysyvät toimessaan, kunnes heidän tilalleen nimitetään uusi jäsen tai heidän toimikautensa päättyy.

4. Jos jäsen ei enää pysty osallistumaan tehokkaasti ryhmän toimintaan, jos hän eroaa tai jos hän ei noudata tämän artiklan 2 kohdan tai perustamissopimuksen 287 artiklan edellytyksiä, komissio voi nimittää hänen tilalleen uuden jäsenen toimikauden loppuun asti.

5. Komissio julkistaa luettelon lautakunnan jäsenistä ja myöhemmistä nimityksistä Euroopan unionin virallisen lehden C-sarjassa.

4 artikla

Toiminta

1. Lautakunta koostuu kahdesta ryhmästä:

a) turvallisuustutkimuksen kysyntään liittyviä vaatimuksia käsittelevä ryhmä;

b) teknologian toimitusketjuun liittyviä vaatimuksia käsittelevä ryhmä.

2. Lautakunnan jäsenet valitsevat puheenjohtajan kummallekin ryhmälle.

3. Yhteisymmärryksessä komission kanssa voidaan perustaa yksittäisiä kysymyksiä varten tilapäisiä työryhmiä, jotka saavat toimeksiantonsa lautakunnan jommankumman tai kummankin ryhmän määrittelemänä. Tilapäisryhmät lakkautetaan niiden saatettua toimeksiantonsa päätökseen.

4. Komissio voi kutsua yksittäisten asioiden käsittelyyn asiantuntijoita tai tarkkailijoita, myös komission yksiköissä toimivia henkilöitä, joilla on erityistä asiantuntemusta, antamaan neuvoja lautakunnan työskentelyä varten tai osallistumaan tilapäisryhmien toimintaan, jos sen katsotaan olevan hyödyllistä tai tarpeellista.

5. Lautakunnan ryhmät kokoontuvat tavallisesti komission tiloissa komission vahvistamien sääntöjen ja kalenterin mukaisesti. Molemmat lautakunnan ryhmät voivat käyttää komission sihteeristöpalveluja. Ryhmät voivat pitää toimintatapojensa yhtenäisyyden varmistamiseksi ja koordinoinnin lisäämiseksi yhteiskokouksia. Yhteiskokouksissa puhetta johtavat yhdessä lautakunnan ryhmien puheenjohtajat.

6. Lautakunnan ryhmät vahvistavat komission ehdotuksesta tehtävänkuvauksensa työjärjestys mukaan luettuna.

7. Työskentelyasiakirjojen, päätelmien, pöytäkirjojen ja muiden asiaan liittyvien asiakirjojen levittämistä varten perustetaan käyttäjäkunnaltaan rajattu intranet-verkko.

5 artikla

Kulut

Komissio korvaa jäsenille ja valituille asiantuntijoille lautakunnan toiminnasta aiheutuvat matkakulut sääntöjensä mukaisesti. Jäsenille ja valituille asiantuntijoille ei makseta palkkiota toiminnasta.

6 artikla

Tietojen luovuttaminen

Lautakunnan jäseniin sovellettavat tietojen luovuttamista koskevat säännöt vahvistetaan lautakunnan työjärjestyksessä.

Kaikkien lautakunnan toimintaan osallistuvien on pidätyttävä luovuttamasta siinä yhteydessä saamiaan tietoja.

7 artikla

Soveltaminen

Tämän päätöksen voimassaolo päättyy 31 päivänä joulukuuta 2006.

Tehty Brysselissä 22 päivänä huhtikuuta 2005. Komission puolesta Günter VERHEUGEN Varapuheenjohtaja

(1) KOM(2004) 590 lopullinen.

(2) EYVL L 317, 3.12.2001, s. 1. Päätös sellaisena kuin se on viimeksi muutettuna päätöksellä 2005/94/EY, Euratom (EUVL L 31, 4.2.2005, s. 66).

(3) KOM(2004) 72 lopullinen.